《吊五人墓》
清代·林明伦

西市繁霜日，南躔贯索中。
歌诗忧《板荡》，占象叹《屯蒙》。
国柄归旁落，刑馀蔽主聪。
衣冠婴赤族，屠狗叫苍穹。
竟触貂珰怒，谁怜骨鲠忠。
捐生片语易，仗义五人同。
道直心宁悔，名存死不空。
招魂堤水上，葬骨虎丘东。
墓草侵阶绿，山鹃带血红。
要离三尺土，千古共英风。

作者简介：（1723—1757）清广东始兴人，号穆庵。乾隆十三年进士。官衢州知府，以安静为治，吏民敬爱。有《穆庵集》。